[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.2.2005

SEK(2005) 226 endelig

Henstilling med henblik på

RÅDETS HENSTILLING TIL UNGARN

med henblik på at bringe situationen med et uforholdsmæssigt stort underskud til ophør

(forelagt af Kommissionen)

BEGRUNDELSE

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten. Disse bestemmelser suppleres af de politiske forpligtelser, der kom til udtryk i resolutionen om stabilitets- og vækstpagten fra Det Europæiske Råd i Amsterdam den 17. juni 1997.

På grundlag af prognoserne fra foråret 2004 fra Kommissionens tjenestegrene, som tog hensyn til data, som blev indberettet af Ungarn i marts 2004, og som viste et underskud på 5,9 % af BNP i 2003[1], indledte Kommissionen proceduren i forbindelse med uforholdsmæssigt store underskud over for Ungarn den 12. maj 2004 med vedtagelsen af en rapport, jf. artikel 104, stk. 3. På grundlag af en henstilling fra Kommissionen fastslog Rådet den 5. juli 2004 i overensstemmelse med artikel 104, stk. 6, at Ungarn havde et uforholdsmæssigt stort underskud, og rettede som følge heraf i henhold til artikel 104, stk. 7, en henstilling til de ungarske myndigheder om at korrigere det[2]. I denne henstilling opfordrede Rådet de ungarske myndigheder til at gennemføre de foranstaltninger, der var redegjort for i konvergensprogrammet fra maj 2004, og som tog sigte på at korrigere det uforholdsmæssigt store underskud senest i 2008. Navnlig blev det henstillet til de ungarske myndigheder at holde sig parate til at træffe sådanne supplerende foranstaltninger, der måtte være nødvendige for at nå målet for det offentlige underskud i 2004 og til senest den 5. november 2004 at tage effektive skridt til at gennemføre de foranstaltninger, der er nødvendige for at nå målet for underskuddet i 2005[3]. På grundlag af en henstilling fra Kommissionen af 22. december 2004 vedtog Rådet den 18. januar 2005 en beslutning i henhold til artikel 104, stk. 8, om, at Ungarn ikke havde taget virkningsfulde foranstaltninger til opfølgning af Rådets henstillinger af 5. juli 2005. Rådet anerkendte, at de ungarske myndigheder havde truffet en række foranstaltninger, som bidrog til at nedbringe underskuddet i 2004 og 2005, men at de ikke var tilstrækkelige til at forhindre en væsentlig afvigelse fra målene i begge årene og mere generelt en afvigelse fra den planlagte tilpasningskurs fra konvergensprogrammet fra maj. I denne sammenhæng påpegede Rådet, at regeringens fortsatte tilsagn om at korrigere det uforholdsmæssigt store underskud i 2008 skulle understøttes af afgørende foranstaltninger med henblik på yderligere finanspolitisk konsolidering og en mere beslutsom videreførelse af strukturreformer.

Eftersom Ungarn endnu ikke er medlem af euroområdet, og de sidste to trin i proceduren i forbindelse med uforholdsmæssigt store underskud i henhold til artikel 104, stk. 9, og artikel 104, stk. 11, således ikke finder anvendelse, kan Rådet rette endnu en henstilling til Ungarn på grundlag af artikel 104, stk. 7. En sådan henstilling bør tage hensyn til oplysningerne vedrørende budgetstrategien, der blev givet i Ungarns første opdaterede konvergensprogram, der blev forelagt den 1. december 2004.

Sammenlignet med det foregående program forventer opdateringen følgende årlige mål for det offentlige underskud: 4,5 %, 3,8 %, 3,1 %, 2,4 % og 1,8 % af BNP i årene 2004-2008. Disse tal følger af Eurostats beslutning af 23. september 2004, hvorved det i en overgangsperiode frem til finansindberetningen i marts 2007 blev tilladt at klassificere pensionsfonde under anden søjle i den offentlige sektor. De ungarske myndigheder besluttede at benytte sig af denne mulighed og forelagde derfor tal for underskuddet, der afspejlede, at den byrde under anden søjle, pensionsreformen fra 1998 medfører, blev fratrukket det offentlige underskud. Sammenlignet med programmet fra maj 2004 nedsætter dette de årlige underskudstal med 0,8-1 procentpoint i årene 2004-2008. Hvis byrden fra pensionsreformen i 1998 medregnes, således som det kræves, når den af Eurostat bevilgede overgangsperiode udløber, vil den forventede kurs i det offentlige underskud blive på 5,3 % af BNP i 2004, 4,7 % i 2005, 4,1 % i 2006, 3,4 % i 2007 og 2,8 % af BNP i 2008; selv om korrektionen i begyndelsesfasen er mindre end under det foregående program, overholder det opdaterede program således måldatoen for korrektion af det uforholdsmæssigt store underskud. For at kunne sammenligne med prognosen fra efteråret 2004 fra Kommissionens tjenestegrene, det foregående konvergensprogram og Rådets henstilling i henhold til artikel 104, stk. 7, og i betragtning af, at 2008-målet falder uden for overgangsperioden, anvendes både tallene med og uden indregning af pensionsfondsbyrden.

Kommissionens tjenestegrene har foretaget en teknisk evaluering af dette opdaterede program. I sit udkast til henstilling af 16. februar 2005 med henblik på Rådets udtalelse om dette opdaterede program[4] fandt Kommissionen, at den tilpasningskurs, der var beskrevet i opdateringen, er passende til at korrigere det uforholdsmæssigt store underskud senest i 2008, forudsat at det bakkes op af tilstrækkelige foranstaltninger til at mindske de risici, der knytter sig til gennemførelsen. Dette gælder også det nye underskudsmål for 2005 på 3,8 % af BNP (4,7 % inklusive pensionsreformbyrden), som er af særlig betydning, idet afvigelser herfra vil påvirke de efterfølgende år og derved kunne svække evnen til at sikre et underskud på under 3 % af BNP i 2008 som planlagt.

Kommissionen bemærkede, at der er en risiko for, at budgetresultatet kan blive værre end forventet, således at budgetstillingen i programmet ikke synes tilstrækkelig til at sikre denne kurs. Hvad 2005 angår, forventede Kommissionens tjenestegrene i efteråret 2004 et underskud på 5,2 % i 2005 (4,3 % eksklusive pensionsreformbyrden), idet de primære risici var: (1) at renteudgifterne kunne blive højere end forventet; (2) at de nyindførte regler for udgiftsbegrænsninger kan vise sig at være utilstrækkelige; endnu en risiko udgøres af, at der i tide vedtages yderligere påtænkte foranstaltninger til reform af den offentlige forvaltning, sundhedssystemet og uddannelsessystemet, som det blev bebudet i konvergensprogrammet fra maj 2004 og opdateringen af det, hvilket er centrale elementer i den planlagte justering, og; (3) at de antagelser, der ligger til grund for visse indtægter (især moms og socialsikringsbidrag), synes at være alt for optimistiske. Der syntes også at være en risiko i form af, at momsrefusioner vedrørende året 2004 ville blive fremført til 2005, men myndighederne har givet tilsagn om at øge tempoet i betalingerne, således at de ikke belaster 2005-budgettet. Budgettet indeholder en "nødreserve" på 0,5 % af BNP til imødegåelse af en eventuel overskridelse af 2005-målet. Formålet med den er at dække uforudsete tilpasninger til processer, som regeringen ikke selv er herre over. Eksistensen af denne nødreserve hilses velkommen, men det beløb, der er tildelt den, forekommer utilstrækkeligt i lyset af de risici, der knytter sig til 2005-budgettet. Endvidere vil en frigivelse af disse reserver på et for tidligt tidspunkt på året kunne mindske incitamentet til at gennemføre budgettet strengt. Endnu en risiko udgøres af de løbende investeringer, som det er tanken at overføre til offentlig-private partnerskaber. Hvis disse overførsler ikke gennemføres i tide, vil de skulle finansieres over budgettet. Endvidere vil enhver nedsættelse af momssatserne som led i de løbende skattereformer kunne øge risikoen for indtægterne, selv om de opvejes af forhøjelser af andre satser. Hvis ikke timingen heraf overvejes nøje, vil et sådant skridt kunne bringe virkeliggørelsen af det reviderede 2005-mål i fare og derved trække tæppet væk under underskudsreduktionskursen[5]. Denne analyse tyder på, at for at nå 2005-målet på 3,8 % af BNP (4,7 % af BNP inklusive pensionsreformbyrden) vil det være nødvendigt at træffe supplerende foranstaltninger på ½ procentpoint af BNP.

På baggrund af denne vurdering forekommer det nødvendigt, at de ungarske myndigheder (i) træffer supplerende foranstaltninger, så vidt muligt af strukturel karakter, for at opfylde det nye underskudsmål på 3,8 % af BNP (4,7 % af BNP, hvis man medregner byrden fra pensionsreformen fra 1998, når den af Eurostat bevilgede overgangsperiode for regnskabsføring af denne post udløber) i 2005; bl.a. kunne nødreserven øges betragteligt, og anvendelsen af den kunne begrænses i videst muligt omfang og gjort betinget af, at der foreligger klar dokumentation for, at underskudsmålet for 2005 er opfyldt, (ii) gør timingen og gennemførelsen af eventuelle skattelettelser betinget af, at underskudsmålene i det opdaterede konvergensprogram fra december 2004 forventes opfyldt, og (iii) gør fremskridt med de påtænkte reformer af den offentlige forvaltning, sundhedssystemet og uddannelsessystemet, som der er givet tilsagn om, også med henblik på at forbedre holdbarheden i de offentlige finanser på lang sigt.

På baggrund heraf forelægger Kommissionen hermed Rådet en henstilling med henblik på en ny Rådets henstilling, der skal rettes til Ungarn med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

Henstilling med henblik på

RÅDETS HENSTILLING TIL UNGARN

med henblik på at bringe situationen med et uforholdsmæssigt stort underskud til ophør

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 104, stk. 7,

som henviser til henstilling fra Kommissionen, og

som tager følgende i betragtning:

(1) I henhold til traktatens artikel 104 skal medlemsstaterne undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.

(3) Rådet fastslog den 5. juli 2004 i overensstemmelse med artikel 104, stk. 6, at der foreligger et uforholdsmæssigt stort underskud i Ungarn.

(4) Efter at Rådet havde fastslået, at der foreligger et uforholdsmæssigt stort underskud i Ungarn, henstillede det i henhold til traktatens artikel 104, stk. 7, og artikel 3 i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[6], at de ungarske myndigheder skulle tage skridt til på mellemlang sigt og på troværdig og holdbar vis at reducere underskuddet til under 3 % af BNP senest i 2008 ved at følge den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004. Navnlig henstillede det, at myndighederne skulle holde sig parate til at træffe sådanne supplerende foranstaltninger, der måtte være nødvendige for at nå målet for det offentlige underskud i 2004, og senest den 5. november 2004 tage effektive skridt til at gennemføre de foranstaltninger, der er nødvendige for at nå målet for underskuddet i 2005.

(5) Den 18. januar 2005 anerkendte Rådet, at en række foranstaltninger var blevet truffet for at reducere det offentlige underskud i 2004 og 2005 inden fristen den 5. november 2004. Det fandt dog, at de ikke var tilstrækkelige til at opfylde målene og ikke ville forhindre en afvigelse fra den planlagte tilpasningskurs fra konvergensprogrammet fra maj 2004. Det fandt, at regeringens fortsatte tilsagn om at korrigere det uforholdsmæssigt store underskud senest i 2008 skulle understøttes af afgørende foranstaltninger med henblik på yderligere finanspolitisk konsolidering og en mere beslutsom videreførelse af strukturreformer. På baggrund heraf traf Rådet i medfør af traktatens artikel 104, stk. 8, beslutning om, at Ungarn pr. 5. november 2004 ikke havde truffet virkningsfulde foranstaltninger til opfølgning af henstillingen af 5. juli 2004[7].

(6) Ungarn tiltrådte Fællesskabet den 1. maj 2004 og er en medlemsstat med dispensation, jf. traktatens artikel 122, stk. 1, hvilket betyder, at landet skal undgå uforholdsmæssigt store underskud, men at traktatens artikel 104, stk. 9, og artikel 104, stk. 11, ikke finder anvendelse på det. Det er derfor passende at rette en ny henstilling til landet i medfør af artikel 104, stk. 7.

(7) I henhold til artikel 3, stk. 4, i Rådets forordning (EF) nr. 1467/97 skal der i en henstilling udstedt i henhold til artikel 104, stk. 7, fastsættes en frist på højst fire måneder for den pågældende medlemsstats iværksættelse af virkningsfulde foranstaltninger, og der skal fastsættes en frist for korrektionen af det uforholdsmæssigt store underskud, som bør gennemføres i året efter, at det er konstateret, medmindre der foreligger særlige omstændigheder. Der foreligger fortsat sådanne særlige omstændigheder i Ungarns tilfælde, idet det offentlige underskud ved EU-tiltrædelsen lå betydeligt over referenceværdien på 3 % af BNP, og på grund af de igangværende strukturelle forandringer i økonomien.

(8) Når der foreligger sådanne særlige omstændigheder, kan det tillades den pågældende medlemsstat at korrigere det uforholdsmæssigt store underskud på mellemlang sigt. Det konvergensprogram, Ungarn forelagde i december 2004, indeholder en revideret tidsramme med følgende årlige mål for det offentlige underskud: 4,5 %, 3,8 %, 3,1 %, 2,4 % og 1,8 % af BNP i årene 2004-2008. Hvis man medregner byrden fra pensionsreformen i 1998, således som det kræves, når den af Eurostat bevilgede overgangsperiode frem til indberetningen i marts 2007 for regnskabsføring af denne post udløber, vil den forventede kurs i det offentlige underskud blive på 5,3 %, 4,7 %, 4,1 %, 3,4 % og 2,8 % af BNP i årene 2004-2008. Det opdaterede program forventer således at korrigere det uforholdsmæssigt store underskud senest i 2008. Ifølge Rådets udtalelse af [8. marts 2005] kan tilpasningskursen omfattende underskudsmålene på 3,8 % af BNP (4,7 % af BNP inklusive pensionsreformbyrden) i 2005 og på 2,8 % af BNP inklusive pensionsreformbyrden i 2008 anses for passende til at korrigere det uforholdsmæssigt store underskud senest i 2008, forudsat at den understøttes af tilstrækkelige foranstaltninger til at opfylde underskudsmålene.

(9) Selv om denne tilpasningskurs og navnlig det nye underskudsmål for 2005 på 3,8 % af BNP (4,7 % af BNP inklusive pensionsreformbyrden) kan anses for passende, er de ungarske myndigheders aktuelle økonomiske politik ikke tilstrækkelig til at nå målet. På grundlag af budgetudkastet for 2005 og en forventet vækstrate på 3,7 % i 2005 forventede Kommissionens tjenestegrene i deres prognose fra efteråret 2004 et underskud på 5,2 % af BNP i 2005 (inklusive pensionsreformbyrden). De primære risici, der blev peget på, var; (i) at renteudgifterne kan vise sig at blive højere end forventet; (ii) at de nyindførte regler for udgiftsbegrænsninger kan være utilstrækkelige, og endnu en risiko udgøres af, at der i tide vedtages yderligere påtænkte foranstaltninger til reform af den offentlige forvaltning, sundhedssystemet og uddannelsessystemet, som blev bebudet i konvergensprogrammet fra maj 2004 og i opdateringen af det, hvilket er centrale elementer i den planlagte justering, og; (iii) at visse indtægtsposter, især moms og socialsikringsbidrag, ikke vil blive så store som forventet. Hvad momsen angår, er der blevet konstateret en supplerende risiko i form af, at refusioner vedrørende året 2004 ville blive fremført til 2005, men i lyset af de nylige tilsagn fra myndighederne om at øge tempoet i betalingerne er formodningen den, at dette ikke vil belaste 2005-budgettet og altså ikke kræve supplerende justering. Endnu en risiko udgøres af de løbende investeringer, som det er tanken at overføre til offentlig-private partnerskaber. Hvis disse overførsler ikke gennemføres i tide, vil de skulle finansieres over budgettet. Budgettet indeholder en "nødreserve" på 0,5 % af BNP til imødegåelse af en eventuel overskridelse af 2005-målet. Eksistensen af denne nødreserve hilses velkommen, men det beløb, der er tildelt den, forekommer utilstrækkeligt i betragtning af de risici, der knytter sig til 2005-budgettet, og der er bekymring for, at disse reserver kunne blive frigivet for tidligt på året. Denne analyse tyder på, at for at nå 2005-målet på 3,8 % af BNP (4,7 % af BNP inklusive pensionsreformbyrden) vil der blive behov for supplerende foranstaltninger på ½ procentpoint af BNP.

(10) Der bør træffes budgetkonsolideringsforanstaltninger med henblik på at sikre en varig forbedring i den offentlige budgetsaldo, samtidig med at den bør udformes med henblik på at højne kvaliteten af de offentlige finanser og styrke økonomiens vækstpotentiel -

HENSTILLER:

- at de ungarske myndigheder bringer den nuværende situation med et uforholdsmæssigt stort und erskud til ophør snarest muligt

- at de ungarske myndigheder tager skridt til på mellemlang sigt og på troværdig og holdbar vis at reducere underskuddet til under 3 % af BNP senest i 2008 ved at følge den kurs for nedbringelsen af underskuddet, der er beskrevet i Rådets udtalelse af [8. marts 2005] om det konvergensprogram, der blev forelagt i december 2004

- at de ungarske myndigheder senest den [8. juli 2005] tager effektive skridt til at gennemføre supplerende foranstaltninger, så vidt muligt af strukturel karakter, for at opfylde det nye underskudsmål på 3,8 % af BNP i 2005, der er fastsat i konvergensprogrammet (4,7 % af BNP, hvis man medregner byrden fra pensionsreformen fra 1998, således som det kræves, når den af Eurostat bevilgede overgangsperiode frem til finansindberetningen i marts 2007 for regnskabsføring af denne post udløber). Bl.a. kunne nødreserven i 2005-budgettet øges betragteligt, og anvendelsen af den kunne begrænses i videst muligt omfang og gjort betinget af, at der foreligger klar dokumentation for, at underskudsmålet for 2005 er opfyldt

- at de ungarske myndigheder gør timingen og gennemførelsen af eventuelle skattelettelser betinget af, at underskudsmålene i det opdaterede konvergensprogram fra december 2004 opfyldes.

Derudover opfordrer Rådet de ungarske myndigheder til:

- at udnytte enhver mulighed for at fremskynde den finanspolitiske justering

- at gøre fremskridt med de påtænkte reformer af den offentlige forvaltning, sundhedssystemet og uddannelsessystemet, som der er givet tilsagn om, også med henblik på at forbedre holdbarheden i de offentlige finanser på lang sigt.

Denne henstilling er rettet til Republikken Ungarn.

Udfærdiget i Bruxelles, den [8. marts 2005].

På Rådets vegne

Formand

[1] Indberetningen fra september 2004 korrigerede underskuddet på statsfinanserne i opadgående retning fra 5,9 % af BNP til 6,2 % af BNP for 2003.

[2] Se http://register.consilium.eu.int/pdf/en/04/st11/st11218.en04.pdf.

[3] Desuden opfordrede Rådet de ungarske myndigheder til at udnytte enhver mulighed for at fremskynde den finanspolitiske justering, til at iværksætte de påtænkte reformer af den offentlige forvaltning, sundhedssystemet og uddannelsessystemet med henblik på at opnå den planlagte reduktion af udgiftskvoten og forbedre holdbarheden i de offentlige finanser på lang sigt og til at sikre, at der er tilstrækkelig finansiel dækning for de planlagte skattelettelser, og gøre gennemførelsen heraf betinget af, at underskudsmålene opfyldes.

[4] SEC(2005) 229.

[5] Det endelige tal for underskuddet i 2004 er fortsat underlagt risici, der udspringer af den usikkerhed, der knytter sig til forskellen mellem data opgjort efter kasseregnskabsprincippet og data opgjort efter periodiseringsprincippet. Navnlig resterer der regnskabsmæssige usikkerhedsmomenter i relation til betalinger af landbrugstilskud og betalingen af 13. månedsløn til offentligt ansatte, som endnu kan resultere i en stigning i underskuddet opgjort efter periodiseringsprincippet i 2004 og påvirke underskuddet i 2005.

[6] EFT L 209 af 2.8.1997, s. 6.

[7] Se http://register.consilium.eu.int.